入硤行
作者：晁公遡
朝代：宋

paragraphs: 吾家文物如崔公，向來世學工彫龍。
側理固嘗收會稽，陶泓不獨稱洪農。
徂徠取煤如點漆，宣城束穎能藏鋒。
焉知于今一禿翁，四寶委棄文房空。
近時稍稍復尋訪，嗜好亦須隨土風。
磁洞疏波鑿山骨，沙隴剔藪求毛宗。
昌溪萬碓擣白楮，涪江千炬焚椅桐。
不須更問在何記，已作僰叟從巴童。
但看所有乃如此，亦足驗我良羈窮。
君不見昔年平御史，初得巨璞三硤中。
少陵酸寒真可笑，欲使起草明光宮。